Mapurisa Anorova Zvakaipisisa Nhengo dzeNCA
Mutauriri webazi rinoona nezve kunze kweAmerica, VaSean McCormack, vanoshora kudzvanyirirwa kwekodzero dzevanhu vemuZimbabwe.
Mutauriri wehurumende yeAmerica, VaSean McCormack, vashora zvikuru hurumende yaVaMugabe nekuenderera mberi ichityora kodzero dzevanhu. Izvi zvauya mushure mekunge mapurisa emuHarare, Masvingo nemuGweru, arova zvakaipisisa nhengo dzeNCA neChitatu neChina. Nhengo dzeNCA dzinodarika mazana maviri, dzakasungwa pamuzinda wesangano iri muHarare, dzikaendeswa kuHarare Central Police Station, uko dzakanorohwa zvakaipisisa kwemaawa anopfuura matatu. Madzimai ane vana vacheche akarohwawo mukuratidzira uku, mumwe mwana anonzi akakuvara musoro mushure mekurohwa nemboma yemapurisa. NeChishanu mapurisa aenderera mberi kwaMutare nekuGweru achienda kudzimba dzevanhu veNCA, achida kusunga vamwe. Vanhu vaviri vanonzi vatosungwa muGweru. America inoti kutyorwa kwekodzero dzevanhu uku, kunoratidzawo kuti hurumende yaVaMugabe haisi yekuvimba nayo panhaurirano dziri kutungamirwa nemutungamiri weSouth Africa, VaThabo Mbeki. VaErnest Mudzengi National Director weNCA. VaMudzengii,avo vari muchipatara cheDandaro, muHarare, vaudza Blessing Zulu mutori wenhau weStudio 7 kuti vakarohwa kwemaawa matatu paHarare Central Police Station. Dzimwe Nhau Kubva kuStudio 7...